منگل کاویہ

منگل کاویہ (بنگالی: মঙ্গলকাব্য؛ بمعنی "دعائیہ نظمیں") بنگالی مذہبی متون کا ایک مجموعہ ہے، جو تیرھویں سے اٹھارویں صدی کے درمیان مختلف ادوار میں تخلیق کیا گیا۔ ان متون میں خاص طور پر دیہی بنگال کے مقامی دیوی دیوتاؤں کی کہانیاں شامل ہیں، جو قرونِ وسطیٰ کے سماجی پس منظر میں بیان کی گئی ہیں۔منگل کاوِیوں میں عموماً کسی مخصوص دیوی یا دیوتا کو مرکزی اہمیت دی جاتی ہے، جو ویدی یا ہندو دیومالا کے کسی دیوتا کے ساتھ مدغم (ضم) ہوتا ہے اور یہ بیانیے اکثر اشعار کی صورت میں تحریر کیے گئے ہوتے ہیں۔

منسا منگل، چنڈی منگل اور دھرمہ منگل — منگل کاوِیہ روایت کی تین بڑی اصناف — بالترتیب منسا دیوی، دیوی چنڈی اور دھرمہ ٹھاکور کی عظمت اور جلال کو پیش کرتی ہیں۔ یہی وہ ہستیاں ہیں جو بنگال کی تمام مقامی الٰہی ہستیوں میں سب سے بلند مرتبہ اور برتر سمجھی جاتی ہیں۔ اگرچہ دیگر دیوی دیوتاؤں کے تذکروں کو محدود رکھا گیا ہے، پھر بھی کچھ نسبتاً کم معروف منگل-کاوِیے موجود ہیں، جنہیں شیوایَنہ، کالیکا منگل، رایہ منگل، شَشٹھی منگل، سیتلا منگل اور کملا منگل وغیرہ کے ناموں سے جانا جاتا ہے۔ ہر صنف کی تخلیق ایک سے زائد شعرا یا شعرا کے گروہوں نے کی ہے، جو عموماً اُن مخصوص دیوی یا دیوتا کے عبادت گزار ہوتے ہیں جن کی مدح یا عقیدت میں وہ اشعار قلم بند کرتے ہیں۔

منگل کاوِیہ کی روایت بھارت کی ویدی روایت اور عوامی لوک ثقافت کے امتزاج کا ایک نمائندہ نمونہ ہے۔ لیلا رائے رقم طراز ہیں: "چودھویں اور پندرھویں صدی کے دوران، ہند آریائی تہذیب سے وراثت میں ملنے والے مقامی اساطیری قصے اور روایات نے بتدریج مقبول دیوی دیوتاؤں اور نیم افسانوی شخصیات کے گرد اکٹھا ہو کر ایک متشکل صورت اختیار کر لی۔ اس امتزاج نے ایک نیا نظریۂ آفرینش جنم دیا، جو اگرچہ سنسکرِتی روایت سے جدا ہے، لیکن رِگ وید کے کائناتی بھجنوں اور پولینیشی تخلیقی اساطیر کے ساتھ اس کی مشابہت بالکل واضح ہے۔"